登見山樓
作者：黄庶
朝代：宋

paragraphs: 太守終南爲客主，出入厭倦馬與車。
與山朝夕欲還往，作樓近在室一隅。
主人去久山寂寞，正值青帝催焦枯。
我拘簿書甚杻械，擺脫步上提酒壺。
郊原猶未見春色，似據水墨長安圖。
也知好景天更惜，高峰常是雲模糊。
安得風伯持大篲，掃灑百里如屏鋪。
顯昧萬狀古詩國，收拾可禿千毫書。
我來願作風雅戶，醉倒坐待明月扶。
去家若有巖下夢，免復夜夜尋歸途。